Λαίδη Μάριον

Η Λαίδη Μάριον ή Μάριαν (αγγλ. Maid Marion ή Marian) είναι πρόσωπο του κύκλου των θρύλων της Αγγλίας για τον Ρομπέν των Δασών. Δεν γίνεται αναφορά στο πρόσωπό της στις παλαιότερες μπαλάντες αλλά εμφανίζεται σε τουλάχιστον δύο θεατρικά του 16ου αιώνα. 

 Μπαλάντες 
Πιθανότατα ο χαρακτήρας της Μάριον προήλθε από τους εορτασμούς του Μαΐου και του Ιουνίου και συγκεκριμένα από τη Βασίλισσα του Μαγιού. Ο συγγραφέας Τζιμ Ληζ προτείνει ως πιθανή προέλευση της Μάριαν την Παρθένο Μαρία, ενώ ο Φράνσις Τζ. Τσάιλντ, ο οποίος συγκέντρωσε όλες τις μπαλάντες σε συλλογή, ισχυρίστηκε ότι ίσως η πρώιμη Μάριον ήταν πόρνη και συσχετιζόταν με τον Αδελφό Τακ.  

Η ρομαντική σχέση της Μάριον και του Ρομπέν των Δασών είναι δημιούργημα του 16ου αιώνα: το όνομα της Μάριον ίσως προέρχεται από το γαλλικό βουκολικό έργο Jeu de Robin et Marion (1280), το οποίο όμως δεν έχει καμιά σχέση με τους θρύλους της Αγγλίας. Σε μια μπαλάντα αναφέρεται ως αγαπημένη του Ρομπέν μια βοσκοπούλα ονόματι Κλορίντα, αλλά δεν αντικατέστησε τη Μάριαν σε μεταγενέστερες εκδοχές του μύθου- σε κάποιες μπαλάντες είναι ένα ψευδώνυμο που χρησιμοποιεί η ηρωίδα. 

 Χαρακτήρας 
Η Μάριαν αποκτά αριστοκρατική καταγωγή ταυτόχρονα με τον Ρομπέν, στα τέλη του 16ου αιώνα, αλλά κρατά στοιχεία από τη Βασίλισσα του Μαγιού. Στο έργο του Άντονυ Μάντεϋ Η πτώση του Ρόμπερτ, Κόμη του Χάντινγκτον (1598), η Μάριαν είναι η νόμιμη σύζυγος του Ρομπέν και αλλάζει το όνομά της από "Ματίλντα" όταν τον ακολουθεί στο δάσος. Τα ονόματά τους, καθώς και εκείνο της εξαδέλφης της Μάριον, Ελίζαμπεθ ντε Στέυντον, που ήταν ηγουμένη, βρέθηκαν στα Οικονομικά Αρχεία της Βρετανίας τον 19ο αιώνα, γεγονός που ίσως θέτει τη βάση του χαρακτήρα της Μάριον σε υπαρκτό πρόσωπο. Η υπόθεση αυτή γέννησε τη "θεωρία της Ματίλντα", όπου η Μάριαν βασίζεται στην πραγματική Ματίλντα, κόρη του Ρόμπερτ Φιτσγουόλτερ, ο οποίος εξορίστηκε μετά από απόπειρα δολοφονίας του βασιλιά Ιωάννη, ενώ σε μεταγενέστερες εκδοχές του μύθου η Μάριαν αναφέρται ως "Μάριαν Φιτσγουόλτερ", κόρη του Ρόμπερτ, Κόμη του Χάντινγκτον. 

Εκτός από ευγενής, η Μάριον παρουσιάζεται ως επαναστάτισσα που μεταμφιέζεται σε άντρα για να προειδοποιήσει τον Ρομπέν και τους Εύθυμους Άντρες για τον κίνδυνο. Θεωρείται, ακόμη, ως μια από τις πρώτες δυναμικές γυναίκες στη λογοτεχνία.

 Απεικόνισή της στη μικρή και μεγάλη οθόνη 

 Στην βωβή ταινία Ρομπέν των Δασών (1922), την υποδύεται η Ίνιντ Μπένετ, στο πλευρό του Ντάγκλας Φαίρμπανκς (Ρομπέν).
 Στην ταινία Οι περιπέτειες του Ρομπέν των Δασών (1938), την υποδύεται η Ολίβια ντε Χάβιλαντ στο πλευρό του Έρολ Φλιν ως Ρομπέν.
 Στην τηλεοπτική σειρά Οι περιπέτειες του Ρομπέν των Δασών (1955), την υποδύεται πρώτα η Μπερναντέτ Ο'Φάρελ και έπειτα η Πατρίσια Ντρίσκολ στο πλευρό του Ρίτσαρντ Γκριν (Ρομπέν).
 Στην ταινία Ρομπέν και Μάριαν (1978), την υποδύεται η Όντρεϊ Χέπμπορν στο πλευρό του Σον Κόνερι ως Ρομπέν.
 Στη σειρά Ρομπέν του Σέργουντ (1984-6), την υποδύεται η Τζούντι Τροτ στο πλευρό του Μάικλ Πρέιντ (Ρομπέν του Λόξλεϋ) και του διαδόχου του, Τζέισον Κόνερι (Ρόμπερτ, κόμη του Χάντινγκτον).
 Στην ταινία Ρομπέν των Δασών: Ο πρίγκιπας των κλεφτών (1991), την υποδύεται η Μαίρη Ελίζαμπεθ Μαστραντόνιο στο πλευρό του Κέβιν Κόστνερ (Ρομπέν).
 Στην ταινία Ρομπέν των Δασών: Οι ήρωες με τα κολάν (1993), την υποδύεται η Έιμι Γιάσμπεκ στο πλευρό του Κάρι Έλγουις (Ρομπέν).
 Στη σειρά Ρομπέν των Δασών (2006-9), την υποδύεται η Λούσι Γκρίφιθς στο πλευρό του Τζόνας Άρμστρονγκ (Ρομπέν).
 Στην ταινία Ρομπέν των Δασών (2010), την υποδύεται η Κέιτ Μπλάνσετ στο πλευρό του Ράσελ Κρόου (Ρομπέν).
 Στην ταινία Ρομπέν των Δασών (2018), την υποδύεται η Ιβ Χιούσον στον πλευρό του Τάρον Έτζερτον ως Ρομπέν.

Ο χαρακτήρας της Μάριαν εμφανίζεται και σε σειρές φαντασίας, όπως:

 Once upon a time (2013), την υποδύεται η Κρίστι Λαίνγκ στο πλευρό του Σων Μαγκουάιρ ως Ρομπέν.
 Doctor Who (2014), την υποδύεται η Σαμπρίνα Μπάρτλετ στο πλευρό του Τομ Ράιλυ (Ρομπέν).

Κατηγορία:Αγγλική μυθολογία